نايضة

نايضة ؤلا حيحة ؤلا نوڤيل سين (ب لفرانساوية Nouvelle scène) هيّا حركة تقافية ؤ فنّية بانت ف لمغريب، سيرتو ف كازا، ف لعقد لّول د لقرن واحد ؤ عشرين ؤ نقدرو نعتابروها باقة مستامرة تال دابا. هاد لحركة عندها بزاف د تّجليات ف لفنون بحال لموسيقا، رّسيم، ؤ لأداب، ؤ مدعومة ؤ مݣيدية سيرتو من طاراف شّباب. لمصطلح د نايضة تخدّم ل لمرة لّولة ف غلاف ديال مجلة تيلكيل ف ماي 2006. نقدرو نݣولو بشكل عام بلي حركة نايضة هيّا نتيجة ديال طلوع جيل جديد د شّباب لي متأتر ب لعولامة ؤ لأنتيرنيت، ؤ باغي تغيير جدري ف بزاف د لميادين. هاد لحركة كاتدعو ل تقافة حورة، بعيدة علا لبيروقراطية د صناعة د تّقافة ف لقنوات رّسمية. كاين لي كيقارنها ب حركة موڤيدا لي بانت ف سپانيا مورما مات لجينيرال فرانكو.

علا مستوى لموسيقا، واحد من أهم لأحدات كان هوّا طليق ديال لبولڤار ف 1999، لي هوّا فيستيڤال د لموسيقا كيتدار كولا عام ف كازا، ؤ كيجيو ليه شّباب من لمغريب كامل، باش يسمعو ل نواع موسيقية بحال رّاپ ؤ لهاردروك. من بين أهم لموسيقيين ؤ لݣروپات د لموسيقا لي بانو مزيان ؤ تشهرو ف لپولڤار كاين هوبا هوبا سپيريت، دون بيݣ، فناير، أش كاين، ؤ غيرهوم. هاد لحركة لموسيقية ب تّحديد كاتسما حيحة ميوزيك.

علا مستوى رّسيم ؤ لفنون ديال تازواقت، بانو موبادرات بحال صباغة باغة ف 2013 لي كيشاركو فيها فنانين من لمغريب ؤ من برا ف تزيين لفاصادات د لمباني ف لمدون لكبار بحال كازا، رّباط ؤ مراكش، لي باقي كاتدار كولا عام.

علا مستوى لأداب ؤ لّيسانيات ؤ سّياسة لّوغاوية، شتدو لموطالبات ب دّاريجة كا لوغة د لكتابة ؤلا حتا باش يتقرّا بيها ف لمدارس، سيرتو ف لمستويات لّولة، ؤ خرج عاداد مابيهش ديال لأعمال لأدابية ؤ طرجمات ب دّاريجة، بحال ريوايات ؤ كتوبا علا مواضيع بحال لفلسفة، لّانݣويستيك ؤ صّيونص. هادشي نتيجة طابيعية ديال تخدام دّاريجة كا لوغة د تّواصل ف أنتيرنيت ؤ إسيميس، من طاراف شباب لي ولّات عندهوم هاد لّوغة عادية ؤ متداولة ف لكتابة، عكس لأجيال لي قبل منهوم.

كاينين موبادرات لي كومبيناو جوج ؤلا كتر من هاد لمضاهر تّقافية، بحال لمجلة د سكف كف ديال لكوميكس ب دّاريجة، لي ساهمو فيها مجموعة د شّباب بحال زينب فاسيكي، لي من بعد دارت أعمال د لكوميكس ديالها، ؤ موبادرات بحالها.

 نتيقادات 
من بين لنتيقادات ضد حركة نايضة، كاين مقال تّنشر ف 4 يونيو 2007 ف جورنال التجديد لي تابع ل حيزب لعدالة ؤ تنمية، لي عتابر بلي لبولڤار "خاطار علا لهوية لمغريبية". ؤ بشكل عام لإسلاميين كانو معارضين ل لحركة ؤ لمضاهر تّقافية ديالها علا جميع لمستويات، ؤ طّلوع د حيزب لعدالة ؤ تّنمية ل لحوكومة ف لنتيخابات د 2011، تقريبان أدّا ل ركود ديال حركة نايضة شي سنوات قبل ما يعاودو يحييوها موبادرات تقافية جداد.

 تغطية 
خرجو جوج د لأفلام وتائقية كيهضرو علا نايضة، لولاني ف 2007 ديال فريدة بليزيد ؤ عبدرحيم مطور ب سميت "كازا نايضة !" ؤ تاني ف 2019 د هشام لعسري ب سميت "نايضة؟".

 مصادر 

تصنيف:تقافة د لمغريب
تصنيف:مقالات فيها مصدر و 3000 بايت